Hvis brændet bliver stjålet fra carporten på din hjemadresse, så vil det være dækket på din indboforsikring. Du skal selvfølgelig kunne dokumentere, hvornår du har købt brændet, og hvor meget, du har købt. Det er også en god idé at tage billeder af brændestablen, så du kan dokumentere, hvor meget du har haft.   De fleste sommerhusforsikringer dækker ikke simpelt tyveri, når sommerhuset er ubeboet, udlånt eller udlejet. Simpelt tyveri betyder, at tyveriet sker uden for huset eller fra uaflåst bygning. Det betyder, at brænde ikke er dækket, hvis det bliver stjålet fra sommerhuset, medmindre det opbevares i et aflåst skur, eller tyveriet sker, mens du selv overnatter/bor i sommerhuset.